કપડવંજ તાલુકાના માલઈંટાડી તાબે ભેલીયા (ઉંટડીની પાળ) ખાતે પુનમભાઈ ભુલાભાવળ રહે છે. તેઓની દીકરી મીનાબેનના લગ્ન આંતરોલી તાબે ગોકળપુરા ખાતે રહેતા છોટુભાઈ ચંદુભાઈ રલાવળ સાથે જ્ઞાતિના રિતરિવાજ મુજબ કર્યા હતા. લગ્નજીવન દરમિયાન મીનાબેને એક દીકરાને જન્મ આપ્યો હતો. દરમિયાન છેલ્લા બે વર્ષથી મીનાબેન (ઉં.વ.૩૫)ને પતિ સાથે મનમેળ ન હોય, તેઓ પોતાના માતા-પિતાના ઘરે ભેલીયા ઉંટડીની પાળ ખાતે રહેતા હતા. પતિ અસહ્ય ત્રાસથી ત્રસ્ત મીનાબેન સાસરીમાં જતા ન હતા. છોટુભાઈ અવારનવાર પત્ની મીનાબેનને સાસરે આવવા માટે કહેતા હતા. પરંતુ મીનાબેન સાસરે જવાની ના જ પાડતા હતા. દરમિયાન રવિવારે રાત્રીના પૂનમભાઈ, તેમના પત્ની જડીબેન, દીકરી મીનાબેન તથા દીકરો ગોપાલભાઈ ઘરની બહાર ખાટલામાં સુઈ ગયા હતા. આ વખતે વહેલી પરોઢે છોટુભાઈ તથા અન્ય એક ઈસમ જ્યાં મીનાબેન તથા તેમના પરિવારજનો સુતા હતા ત્યાં આવ્યા હતા. છોટુભાઈએ મીનાબેનને જગાડી કહેલ કે તું સાસરીમાં કેમ આવતી નથી. તેમ કહી અપશબ્દો બોલવા લાગ્યા હતા અને એકદમ ઉશ્કેરાઈ જઈ મીનાબેનને જમણા હાથ ઉપર તેમજ મોંઢાના ભાગે ધારિયાના ઘા મારી લોહીલુહાણ કરી દીધા હતા. આ વખતે મીનાબેને બૂમાબૂમ કરતાં બાજુના ખાટલામાં સુતા પિતા પૂનાભાઈ જાગી ગયા હતા. તેઓ દીકરીને છોડાવવા ઉભા થતા હતા તે વખતે છોટુભાઈની સાથે આવેલ અન્ય ઈસમે પૂનમભાઈને દબાવી રાખ્યા હતા. આ વખતે છોટુભાઈએ સસરા પૂનમભાઈને ધારિયાના ઝટકા માથાના ભાગે – ગળાના ભાગે તથા શરીરના અન્ય ભાગોએ મારતાં તેઓ લોહીલુહાણ હાલતમાં ત્યાં જ ફસડાઈ પડ્યા હતા. જ્યાં ગંભીર ઈજાઓના કારણે પૂનમભાઈ (ઉં.વ.૫૦)નું ઘટનાસ્થળે પ્રાણપંખેરૂં ઉડી ગયુ હતું. આ વખતે જડીબેન વચ્ચે છોડાવવા પડતાં તેઓને જમણા હાથે તથા ખભા ઉપર ધારિયાના ઝટકા મારી ગંભીર ઈજાઓ પહોંચાડી હતી. જ્યારે પોતાના પરિવાર પર હુમલો થતાં ગોપાલભાઈ જાગી જતાં છોટુભાઈ તથા અન્ય ઈસમ ગોપાલભાઈને ધક્કો મારી નાસી ગયા હતા.